Încrederea românilor în Uniunea Europeană legată de respectarea drepturilor şi libertăţilor oamenilor este în creștere, în timp ce încrederea în SUA este în scădere ușoară față de acum trei ani, arată un sondaj INSCOP realizat pentru News.ro. La polul opus se află Rusia și China.
Întrebaţi în care ţară sau regiune consideră că sunt respectate cel mai bine drepturile şi libertăţile oamenilor, 39.2% dintre respondenţi indică Uniunea Europeană (37.4% în sondajul INSCOP din iunie 2021), 38% SUA (39.2% în 2021), 8.2% China (4.1% în 2021) şi doar 2.1% Rusia (4,3% în 2021). 5.6% menţionează altă ţară, iar 6.8% nu ştiu sau nu răspund.
Sunt de părere că în Uniunea Europeană sunt respectate cel mai bine drepturile şi libertăţile oamenilor în proporţii mai mari decât media: bărbaţii, tinerii sub 30 de ani, persoanele cu educaţie superioară, gulerele albe, locuitorii din Bucureşti sau urbanul mare, cei cu un venit mai ridicat. Persoanele cu vârsta peste 60 de ani, cei inactivi pasivi, locuitorii din urbanul mic sau din rural cred într-o proporţie mai mare decât media că în SUA sunt respectate cel mai bine drepturile şi libertăţile oamenilor.
Sondajul de opinie a fost realizat de INSCOP Research la comanda Agenţiei de presă News.ro. Datele au fost culese în perioada 22 - 29 februarie, prin metoda CATI (interviuri telefonice), prin intermediul chestionarului. Volumul eşantionului simplu, stratificat, este de 1.100 de persoane, reprezentativ pe categoriile socio-demografice semnificative (sex, vârstă, ocupaţie) pentru populaţia neinstituţionalizată a României, cu vârsta de 18 ani şi peste.
Eroarea maximă admisă a datelor este de ± 2,95 %, la un grad de încredere de 95%.